Source: https://domov.sme.sk/c/5434162/byvaly-sef-podsvetia-vraj-pozna-totoznost-utajeneho-svedka-ktory-ho-usvedcuje.html
Timestamp: 2017-09-24 07:05:37+00:00
Document Index: 1363525

Matched Legal Cases: ['súd ', 'Súd ', 'súd ', 'súd ', 'súd ', 'súd ', 'súd ']

Bývalý šéf podsvetia vraj pozná totožnosť utajeného svedka, ktorý ho usvedčuje - domov.sme.sk
Bývalý šéf podsvetia vraj pozná totožnosť utajeného svedka, ktorý ho usvedčuje
Volodymyr Y. považovaný za bossa podsvetia dal príkaz Jurijovi R. prezývanému Kolja, aby zastrelil ich komplica Sergeja Chaplického.
22. jún 2010 o 12:24 TASR
BRATISLAVA. Povedal to na dnešnom pojednávaní Okresného súdu Bratislava 1 utajený svedok v kauze, kde štvorica obžalovaných okolo Volodymyra Y. čelí obžalobe z dvoch vrážd.
"V roku 1999 v mesiaci október som sa zúčastnil na stretnutí, kde boli Vlado (Volodymyr Y. - pozn. TASR) a so svojimi blízkymi ľuďmi," začal svedok. "Keď začal kričať Volodymyr Y. na Chaplického, tak ho obstáli do kruhu on (Chaplický -pozn. TASR) stál v strede. Vtom ho Vasyl udrel a Chaplický vtedy stratil balans, padol na zem. Ako sa chcel postaviť rukou išiel k pásu. Vtedy dal Volodymyr Y. rukou pokyn Koljovi aby ho zastrelil," povedal ďalej svedok. Kolja vraj vytiahol z poza pásu zbraň a z približne metrovej vzdialenosti namieril čupiacej obeti na hlavu a vystrelil. Všetko sa to malo odohrať na parkovisku v blízkosti reštaurácie Aušpic na petržalskej strane Dunaja.
Pred úderom do tváre sa vraj poškodený snažil niečo vysvetliť. Po výstrele nastal na mieste chaos, telo odviezli na Dolné Hony, tvrdí svedok. Na mieste v čase vraždy bolo podľa svedka asi 10 ľudí, z ktorých identifikoval sedem. Volodymyr Y. mal v čase vraždy podľa utajeného svedka čierny oblek prišiel na zelenej Škode Felícia.
Utajený svedok na viacero otázok obhajoby neodpovedal, aby neodhalil svoju totožnosť. Volodymyr Y. aj Eduard V. sú však presvedčený, že poznajú totožnosť utajeného svedka. Ide podľa nich o muža, ktorý proti Volodymyrom Y. svedčil v kauze vývozu ukradnutých automobilov. Volodymyr Y. povedal predsedovi súdu, že je na 150 percent presvedčený o totožnosti utajeného svedka.
"To auto (Zelené Felícia - pozn. TASR) bolo vybraté na jeho firmu a nikto iný okrem neho o tom nevedel," povedal obžalovaný. "Chcem dodať, že som vyrovnaný človek, kto má pozná vie, že ja skoro nikdy nezvyšujem hlas. To čo hovoril, že ja som kričal, to je klamstvo," povedal. Dodal, ešte že po ukrajinsky nikdy nehovoril, pretože síce na Ukrajine vyrástol, ale v oblasti, kde sa hovorí rusky. Reagoval tým, na tvrdenie utajeného svedka, že obeti pred smrťou nadával v ukrajinčine. "Chceme, aby ste nám prehrali záznam z pojednávania, kedy vypovedal tento svedok a pod prísahou povedal, že nevie kto zabil Chaplického," apeloval na súd po výpovedi utajeného svedka obžalovaný Eduard V.
Po pondelkovej (21.6.) výpovedi svedka, ktorý povedal, že v roku 2002 sa stretol v Petrom Galom, ktorého mali podľa obžaloby v roku 2001 zavraždiť obžalovaní, dnes prišiel svedčiť ďalší s tým, že Galovi v máji 2002 dal do prenájmu motorové vozidlo. Telo údajne mŕtveho Gala sa doteraz nenašlo.
Podľa pondelkovej výpovede a subjektívneho názoru jedného zo svedkov zavraždený Galo žije. "Mal množstvo falošných občianskych preukazov," povedal okrem iného svedok, ktorý s ním štyri roky podnikal a žil s jeho bývalou priateľkou. Dokonca ho mal stretnúť počas jazdy autom v roku 2002, teda približne rok po tom, kedy už bol nezvestný a bolo po ňom vyhlásené pátranie.
Súd dnes mal vypočuť aj pôvodne utajeného svedka číslo 2, ktorý požiadal o odtajnenie a znovu chcel byť vypočutý na hlavnom pojednávaní. Svedok prišiel, sudca sa však nakoniec stotožnil s agrumentami obhajcov, ktorí tvrdili, že už raz vypočutý na pojednávaní bol v pozícii utajeného svedka a jeho ďalší výsluch nie je potrebný. Sám svedok povedal, že žiadne nové skutočnosti vo svojej výpovedi uviesť nevie.
Obžalovaným, ktorí sú všetci neprávoplatne odsúdení na doživotie, kladie prokuratúra za vinu spáchanie dvoch vrážd. Doživotné tresty si od bratislavského Krajského súdu vyslúžili za päť iných vrážd, o ich odvolaní má rozhodnúť Najvyšší súd SR. Podľa obžalovaných Volodymyra Y., Bratislavčana Eduarda V., ukrajinského občana Vasyla P. a Jurija R. je nový proces za údajné zavraždenie ich dvoch bývalých komplicov vykonštruovaný a slúži na to, aby ich udržal vo väzbe.
"Podľa obžaloby mal obvinený V.Y. v dvoch prípadoch rovnakým spôsobom ako najvyšší článok a zároveň riadiaci člen zoskupenia páchateľov trestnej činnosti prijať rozhodnutie o fyzickej likvidácii členov tohto zoskupenia a následne mali jeho rozhodnutie podľa vopred dohodnutého plánu realizovať obvinení V.P., E.V. a J.R. Podľa obžaloby mali obvinení V.P. a J.R. po dohovore s obvineným V.Y. 6. novembra 1999 na parkovisku v blízkosti reštaurácie Aušpic v Bratislave vyvolať slovnú roztržku s poškodeným Sergejom Ch. a usmrtiť ho streľbou do temennej oblasti hlavy. Obvinení ho potom mali previezť do bytu na Dudvážskej ulici, kde mŕtvolu na podlahe zabalenú v plachte a deke našla majiteľka bytu. Podľa obžaloby mali ďalej obvinení V.P. a E.V. po dohovore s obvineným V.Y. v nezistenom dni v novembri 2001 previezť poškodeného Petra G. do záhradkárskej oblasti zvanej Pri seči v Bratislave, kde mal byť poškodený usmrtený staršou poľovníckou alarmovacou zbraňou streľbou do oblasti hlavy. Obvinení po usmrtení poškodeného mali odstrániť mŕtvolu na neznámom mieste, ktorá do dnešného dňa nebola nájdená," uviedol pre TASR hovorca Krajského súdu v Bratislave Pavol Adamčiak."
Volodymyra Y. odsúdil 27. februára 2009 Krajský súd v Bratislave na súhrnný výnimočný doživotný trest odňatia slobody. Rovnaký výnimočný trest vo výkone s maximálnym stupňom stráženia uložil súd aj jeho trom komplicom - Bratislavčanovi Eduardovi V., ukrajinskému občanovi Vasylovi P. a Jurijovi R., keď ich senát uznal za vinných zo spáchania iných štyroch vrážd formou spolupáchateľstva, ktorých sa dopustili v roku 1998 na svojich bývalých komplicoch, a z inej závažnej trestnej činnosti. Tento rozsudok zatiaľ nie je právoplatný, keďže obhajcovia obžalovaných sa voči nemu odvolali na Najvyšší súd SR. Volodymyra Y. 12. apríla po tretí raz uznal Okresný súd Bratislava III za vinného a odsúdil ho na štyri roky väzenia za legalizáciu príjmov z trestnej činnosti.